Kylian Mbappe a anunțat că pleacă de la PSG la finalul sezonului, atunci când contractul pe Parc des Princes ajunge la final. Finalul „telenovelei” în care atacantul francez are rol principal spune că Real Madrid va fi noua destinație a lui Kylian Mbappe. Javier Tebas, președintele La Liga, confirmă că starul din Hexagon vine pe Santiago Bernabeu.
În urmă cu 3 zile, Kylian Mbappe a pus capăt speculațiilor și a anunțat că pleacă de la PSG după o perioadă de 7 ani. Javier Tebas a anunțat că viitoarea echipă a căpitanului naționalei Franței este Real Madrid.
Președintele La Liga a confirmat astfel zvonurile apărute tot mai des în lumea sportului privind mutarea atacantului francez în capitala Spaniei, în perioada de transferuri din vară. Suporterii „galacticilor” așteaptă cu nerăbdare anunțul oficial.
“Mbappe este jucătorul lui Real Madrid din sezonul viitor. Este unul dintre cei mai buni fotbalişti din lume, alături de Vinicius şi Bellingham. Real Madrid va avea o echipă grozavă”, a declarat Javier Tebas, conform ziarului argentinian Ole.
Javier Tebas este conștient că venirea lui Kylian Mbappe în La Liga va aduce plus valoare campionatului spaniol. Totuși, președintele ligii iberice susține că transferul lui Mbappe la Real Madrid nu le va garanta câștigarea titlului.
„Nu garantează desigur câştigarea campionatelor”, a fost completarea lui Javier Tebas. Conform cotidianului spaniol AS, Kylian Mbappe va semna un contract valabil pe 5 sezoane. Presa internațională a anunțat o posibilă dată la care transferul lui Kylian Mbappe la Real Madrid va fi anunțat oficial.
Astfel, materializarea mutării ar putea avea loc după finala Ligii Campionilor dintre Borussia Dortmund și Real Madrid care are loc sâmbătă, 1 iunie, ora 22:00. “Dacă a semnat un contract pe cinci ani, are cinci sezoane de oportunităţi”, a mai spus Javier Tebas.
La începutul săptămânii, Kylian Mbappe a primit, pentru a 5-a oară la rând, trofeul pentru cel mai bun fotbalist în Ligue 1. Ousmane Dembele, colegul lui Mbappe de la PSG, a stârnit hohote de râs în momentul în care a anunțat noua destinație a căpitanului Franței.
”Mbappe va merge în Arabia Saudită!”, a spus Ousmane Dembele după ce a luat microfonul. Toți cei prezenți luni seară la eveniment au început să râdă. Al-Hilal, liderul din Arabia Saudită, a făcut o ofertă de 300 de milioane de euro pentru Mbappe, însă mutarea nu s-a concretizat.